Návrh akčného plánu politiky mládeže na roky 2010 – 2011, ktorý vyplýva z Kľúčových oblastí a akčných plánov štátnej politiky vo vzťahu k deťom a mládeži v Slovenskej republike na roky 2008 – 2013

Koncepčný materiál Kľúčové oblasti a akčné plány štátnej politiky vo vzťahu k deťom a mládeži v Slovenskej republike na roky 2008 – 2013 (ďalej len „kľúčové oblasti“) bol schválený uznesením vlády Slovenskej republiky č. 184 z 26. marca 2008. Kľúčové oblasti definujú ciele, princípy, prioritné oblasti pôsobnosti štátu, samosprávy a iných subjektov vo vybraných oblastiach života detí a mládeže. Pomenúvajú aj základné úlohy štruktúr podieľajúcich sa na ich vykonávaní a popisujú kroky, ktoré zabezpečia ich účinné napĺňanie. Z uvedeného uznesenia vyplýva vykonávanie opatrení orgánov štátnej správy a regionálnej samosprávy v oblasti mládeže na obdobie dvoch rokov prostredníctvom akčného plánu.     
Návrh akčného plánu politiky mládeže na roky 2010 – 2011, ktorý vyplýva z Kľúčových oblastí a akčných plánov štátnej politiky vo vzťahu k deťom a mládeži v Slovenskej republike na roky 2008 – 2013 (ďalej „akčný plán“), má snahu celistvým a zjednocujúcim spôsobom podporovať a zlepšovať život mladých ľudí, ich vzdelávanie, prístup k informáciám, bývanie, zamestnanosť, zdravie a aktívne využívanie voľného času. Z pohľadu neformálneho vzdelávania mládeže je dôležitá  podpora účasti mládeže na riadení spoločnosti a  výchova k aktívnemu  občianstvu a vlasteneckému cíteniu. 
Štátna politika vo vzťahu k deťom a mládeži je v Slovenskej republike zabezpečovaná úlohami v akčných plánoch, ktoré napĺňajú príslušné ministerstvá, samosprávne orgány aj mimovládne organizácie  a verejnoprávne inštitúcie, ktoré sa venujú deťom  a mládeži.  Opatrenia orgánov štátnej správy a regionálnej samosprávy v oblasti mládeže  sú v akčnom pláne rozdelené v kľúčových oblastiach do nasledovných úloh:
-	úlohy v oblasti vzdelávania,
-	úlohy v oblasti zamestnanosti,
-	úlohy v oblasti rodiny,
-	úlohy v oblasti bývania,
-	úlohy v oblasti účasti mládeže na spoločenskom a politickom živote – participácii,
-	úlohy v oblasti informácií a komunikačnej technológie,
-	úlohy v oblasti mobility,
-	úlohy v oblasti životného prostredia a vidieckej mládeže,
-	úlohy v oblasti voľného času detí a mládeže,
-	úlohy v oblasti kultúry,
-	úlohy v oblasti zdravia a zdravého životného štýlu,
-	úlohy v oblasti detí a mládeže pochádzajúcich zo znevýhodneného prostredia a čeliacich zložitým životným situáciám,
-	úlohy v oblasti sociálnopatologických javov detí a mládeže, a ich prevencie.

Návrh akčného plánu úloh na roky  2010 – 2011 sme vypracovali v spolupracujúci s príslušnými  rezortmi vlády SR, vyššími územnými celkami (ďalej „VÚC“) a odborníkmi v predmetnej oblasti. Opierali sme sa pri tom o údaje, ktoré zhromažďuje Ministerstvo školstva Slovenskej republiky (ďalej „MŠ SR“) v rámci svojej koordinačnej činnosti.
Nosné témy v politike detí a mládeže na roky 2010 - 2011 sú v súlade s opatreniami Rady Európy pre sektor mládeže a rozhodnutiami Rady EÚ pre vzdelávanie, mládež a kultúru. Naďalej zdôrazňujeme aktívny postoj mladého človeka ku komunite a spoločnosti, rozvoj mládežníckeho dobrovoľníctva, prejav rovnocennej súdržnosti s inými. Výskum by mal všestranne podporovať informovanosť mladých ľudí a lepšie poznanie  mladej generácie.
Najvýznamnejšie témy v kľúčových oblastiach  politiky mládeže pomenovali jednotlivé ministerstvá a  plnením konkrétnych úloh v rokoch 2010 a 2011 poverili príslušné inštitúcie. Priebežnú kontrolu navrhnutých úloh bude zabezpečovať medzirezortná pracovná skupina, ktorá vznikla v súlade s prijatým dokumentom.

1.	Vzdelávanie

1.1.  Zistiť potreby žiakov v jednotlivých regiónoch v oblasti formálneho vzdelávania. Vypracovať situačnú správu „Využitie voliteľnej časti vzdelávacieho programu školy“.

V zmysle § 7 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov sa výchova a vzdelávanie v škole uskutočňuje podľa školského vzdelávacieho programu (ďalej „ŠVP“). Základné školy v súlade so Štátnym vzdelávacím programom vypracovávajú svoje ŠVP, v ktorých  voliteľné hodiny využívajú na posilnenie povinných vyučovacích predmetov alebo podľa záujmu žiakov, regionálnych potrieb a pod. Podľa rámcového  učebného plánu žiaci na prvom stupni ZŠ majú 5 voliteľných hodín, na druhom stupni ZŠ 6 voliteľných hodín.  Vzdelávanie podľa ŠVP sa v tomto školskom roku uskutočňuje v 1., 2., 5. a 6. ročníku.  Na  zistenie súčasného stavu zamerania voliteľných hodín v základných školách MŠ SR navrhuje vypracovať v spolupráci s rezortným organizáciami Štátnym pedagogickým ústavom (ďalej „ŠPÚ)a krajskými školskými úradmi (ďalej „KŠÚ) situačnú správu „Využitie voliteľných hodín v učebnom pláne podľa ŠVP školy“. 
Gestor: MŠ SR v spolupráci s ŠPÚ a KŠÚ 

1.2.  Vytvoriť stratégiu podpory pedagogických inovácií.  Zabezpečiť (s dôrazom na overené pedagogické inovácie) ich spracovanie, schválenie stratégie podpory. Vytvoriť akčný plán uskutočňovania a zabezpečiť  zdroje na  jeho realizáciu. 

Školská reforma je odozvou na kritiku tradičného spôsobu vzdelávania. Na vzdelávacie potreby  detí a mladých ľudí  pružne reagovali profesijné mimovládne organizácie.  V oblasti neformálneho vzdelávania začali využívať metódy, ktoré umožňujú získavanie priamej skúsenosti, zážitkové a sociálne učenie. Mimovládne organizácie vstupujú do výchovno– vzdelávacieho pôsobenia nielen prostredníctvom  voľnočasových, záujmových aktivít . Svojimi skúsenosťami pri zavádzaní nových postupov a metód môžu prispieť aj vo formálnom vzdelávaní a obohatiť tak už existujúce nové prístupy zavedené školami a školskými zariadeniami. 
Gestor: MŠ SR a priamoriadené organizácie v spolupráci s profesijnými mimovládnymi organizáciami 

1.3. Vytvoriť legislatívne podmienky pre vzájomné dopĺňanie sa počiatočného (školského) a ďalšieho vzdelávania, ako aj informálneho učenia sa, ktoré by umožňovali uznávanie kompetencií mládežníckych vedúcich, mladých vedúcich, dobrovoľníkov z radov mládeže, ako aj zástupcov mládeže, ktorí prostredníctvom systematickej a zámernej práce s deťmi a mládežou získali špecifické kompetencie
Plnenie úlohy bude zamerané na vzdelávanie, pričom dôraz bude klásť na potrebu prepojenia formálneho a neformálneho vzdelávania a informálneho učenia sa vo vzťahu k deťom a mládeži. 
Zákon o celoživotnom vzdelávaní a o zmene a doplnení niektorých zákonov Národná rada schválila 1. decembra 2009 a prezident SR podpísal zákon  16. 12. 2009. Zákon nadobúda účinnosť 1. februára 2010 s výnimkou čl. I § 8 ods. 3 písm. b) a    § 21 ods. 6, ktoré nadobúdajú účinnosť 1. januára 2011, a čl. I § 15 až 20, § 29 ods. 2,  čl. III  a čl. IV, ktoré nadobúdajú účinnosť 1. januára 2012.
Gestor: MŠ SR

1.4. V rámci prepájania formálneho a neformálneho vzdelávania umožniť  a uznať pedagogickým zamestnancom (v školách a školských zariadeniach) zvyšovanie ich kvalifikácie aj prostredníctvom akreditovaných programov neformálneho vzdelávania
Gestor: MŠ SR

1.5. Zapracovať do vzdelávania budúcich pedagógov občianskej náuky  a náuky o spoločnosti participatívne a interaktívne metódy neformálneho vzdelávania tak, aby výučba týchto predmetov bola čo najpraktickejšia a viedla k spolupráci mladých ľudí na živote spoločnosti už počas štúdia spomínaných predmetov. 
Gestor: MŠ SR v spolupráci s metodicko-pedagogickými centrami (ďalej „MPC“) a IUVENTOU

1.6. Podieľať sa na budovaní moderného systému odborného vzdelávania, ktorý flexibilne reaguje na potreby pracovného trhu
Vypracovať „Odvetvovú koncepcia odborného vzdelávania a prípravy žiakov na výkon povolania a odborných činností v odvetviach v pôsobnosti rôznych rezortov“.
Gestor: všetky zapojené ministerstvá

2.	Zamestnanosť

2.1. Implementácia kvalifikačných požiadaviek zamestnávateľov na zamestnancov prostredníctvom národného projektu „Národná sústava kvalifikácií“ a „Národná sústava povolaní“. 
V spolupráci s MPSVR SR budú zisťované kvalifikačné požiadavky na pracovné miesta, ktoré budú zapracovávané do vzdelávacích programov v rámci formálneho a neformálneho vzdelávania
Gestor: MŠ SR v spolupráci s Ministerstvom práce, sociálnych veci a rodiny  SR (ďalej „MPSVR SR“)

2.2. Pokračovať v projektoch, programoch a opatreniach na podporu mladých ľudí pri získavaní odborných zručností a praktických skúseností na zvýšenie ich zamestnateľnosti prostredníctvom aktívnych opatrení na trhu práce.
Gestor: Ústredie práce, sociálnych vecí a rodiny (ďalej „ÚPSVR“) v spolupráci s MPSVR SR

2.3. Venovať osobitnú pozornosť mladým ľuďom v rámci poskytovania informačných a poradenských služieb a sprostredkovateľských služieb, v rámci ktorých sa mladým ľuďom poskytujú informácie o voľbe povolania, predpokladoch na výkon povolania a výbere zamestnania, vrátane informácií o možnostiach zamestnania sa na území Slovenskej republiky a v zahraničí.
Gestor: ÚPSVR s MPSVR SR

2.4. Nastaviť systém uznávania kompetencií získaných účasťou mládeže na výchovno-vzdelávacích programoch na Slovensku a v zahraničí, propagácia tejto problematiky medzi zamestnávateľmi.
Gestor: MŠ SR v spolupráci s IUVENTOU

2.5. Venovať osobitnú pozornosť plynulému prechodu mládeže zo vzdelávania do zamestnania zabezpečením účinnejšieho kontaktu a komunikácie medzi školami a zamestnávateľmi.
Gestor: MŠ SR v spolupráci s IUVENTOU

2.6. Propagácia vzdelanostného kapitálu prostredníctvom uznania výsledkov neformálneho vzdelávania a informálneho učenia sa aj medzi zamestnávateľmi.
Gestor: MŠ SR v spolupráci s IUVENTOU

Podpora podnikania mládeže

2.7. Vytvorenie platformy na koordináciu, informovanie a synergiu opatrení všetkých zainteresovaných subjektov pri rozvoji danej oblasti (MŠ SR, Ministerstvo hospodárstva  SR (ďalej „MH SR“), podnikateľské organizácie, zamestnávatelia a VÚC)
Pracovná skupina, ktorá sa vytvára pre potreby Národnej správy o mládeži 2010 k téme podnikanie mládeže, bude postupne rozširovaná o ďalšie subjekty a bude plniť vyššie uvedenú úlohu. Účasť zástupcov VÚC je nevyhnutnou podmienkou úspechu – preto účasť mimoriadne vítaná. 
Gestor: MŠ SR v spolupráci s IUVENTOU a VÚC 
2.8. Pokračovať a ďalej rozvíjať a propagovať rozbehnuté programy na podporu štartu podnikania a prezentácia príkladov úspešnej podnikateľskej praxe v súlade s trendmi EÚ
Ide o projekty NADSME „Študentská firma roka“ a „Ambasádorka podnikateliek Slovenska“, projekty regionálnych poradenských a informačných centier  a iných subjektov.
Gestor: MH SR v spolupráci s  NADSME
2.9. Zaradiť do pripravovaných národných programov na roky 2010 – 2013 aj vzdelávanie a výchovu na podporu podnikavosti a podnikania mládeže; využívať existujúce moduly a spolupracovať s tvorcami doterajších programov (Junior Achievement,  UNI2010, ŠIOV, Združenia podnikateľov Slovenska a i.)
Gestor: MŠ SR v spolupráci s IUVENTOU
2.10. Motivácia základných a stredných škôl k zaradeniu podnikateľského vzdelávania do školských vzdelávacích programov, využívanie dostupných programov a produktov národných projektov napr. Kvalitní v škole – úspešní v živote, podnikateľské vzdelávacie programy Junior Achievement a iné. 
Gestor: MŠ SR v spolupráci s MPC, VÚC a obcami
2.11. Aktualizácia existujúcich vzdelávacích programov; príprava programov na podporu podnikania mládeže v rámci kurikula vysokoškolského štúdia neekonomického smeru.   
Gestor: MŠ SR
2.12. Propagácia témy podnikania mládeže (propagácia subjektov a ich podporných aktivít či služieb a rôznych produktov na podporu podnikateľského vzdelávania) cez exitujúce mládežnícke portály a servisy (Informačné centrá mladých, EURODESK).
Propagácia web stránok, ako sú  http://www.svetvzdelavania.sk, http://www.schoolgames.sk, www.podnikajte.sk
Gestor: MŠ SR v spolupráci s IUVENTOU 
2.13. Vytvoriť motivačný mechanizmus na zapojenie podnikateľských subjektov, subjektov štátnej správy,  VÚC a samotných škôl do tvorby obsahu podnikateľského vzdelávania,  ktorý bude umožňovať flexibilnú a neustálu adaptáciu na požiadavky praxe, ako aj na špecifické lokálne či regionálne požiadavky. 
Pri príprave okrúhlych stolov v regióne v rámci rozvoja regionálnej a miestnej politiky (marec až máj 2010)vytvoriť návrh fungovania takéhoto mechanizmu 
Gestor: MŠ SR v spolupráci s IUVENTOU a VÚC
2.14. Realizovať prieskum potrieb mladých ľudí uvažujúcich o podnikaní  
IUVENTA v rámci podpory výskumu mládeže v roku 2010 podporí vykonávanie tohto výskumu Združenia podnikateľov Slovenska (ďalej „ZPS“)
Gestor: MŠ SR v spolupráci so ZPS
2.15. Inštitucionálne zabezpečiť podporu mladých podnikateľov.
Pripravovaná iniciatíva Združenia podnikateľov Slovenska s podporou MŠ SR a MH SR (NADSME) 
Gestor: Združenie podnikateľov Slovenska

2.16. Systematicky podporovať a motivovať mladých nezamestnaných vo väčšom zapájaní sa do zmysluplných dobrovoľníckych aktivít (príspevok na aktivačnú činnosť formou dobrovoľníckej služby) a podporovať i vznik pracovných miest poskytujúcich takéto možnosti.
Gestor: MŠ SR v spolupráci s IUVENTOU

2.17. Naďalej rozširovať komunikáciu i spoluprácu so zamestnávateľmi v otázkach uznania kompetencií získaných prostredníctvom neformálneho vzdelávania.
Gestor: MŠ SR v spolupráci s IUVENTOU

3.	Rodina

3.1. Podpora vzdelávania (nastavenie vzdelávacích modulov) učiteľov, mládežníckych vedúcich a pracovníkov s mládežou v interkultúrnych vzťahoch na prekonanie bariér voči marginalizovaným rodinám
Gestor: MŠ SR v spolupráci s  IUVENTOU

4.	Bývanie

4.1.  Vytváranie podmienok na zvýšenie dostupnosti nájomného bývania v oblasti dotačnej  a úverovej politiky a podpora realizácie programu rozvoja bývania	
Gestor: Ministerstvo výstavby a regionálneho rozvoja SR v spolupráci s Ministerstvom financií  SR (ďalej „MF SR“)

5.	Účasť mládeže na spoločenskom a politickom živote 

5.1.  Vytvoriť a spustiť  kampaň zameranú na propagáciu hodnoty účasti mladých ľudí na spravovaní demokratickej spoločnosti. 
Nosnými témami kampane by mali byť idey slobody a  zodpovednosti mladého človeka  za rozvoj a udržateľnosť otvorenej občianskej spoločnosti. V kampani by sa malo dbať na obsahovú primeranosť (nezahltiť množstvom informácií), atraktívnosť formy pre cieľové skupiny (tvorivé a vtipné vizuály, zapojenie mienkotvorných osobností), využitie súčasných technológií a médií (sociálne siete na internete, DVD nosiče a pod.)
Gestor: MŠ SR v spolupráci s Iuventou, Radou mládeže Slovenska a Intendou

5.2. Kurikulárne a metodicky pretvárať stredoškolskú výučbu predmetu Náuka o spoločnosti na otvorené diskusné semináre,  ktoré by tvorivým  spôsobom odrážali  problematiku demokratických procesov na úrovni školy, komunity, regiónu, krajiny, obohacovali ju o praktické precvičovanie nástrojov a metód praktickej účasti mladých ľudí na riešení konkrétnych situácií.
Nosnými atribútmi transformácie je zmeniť výkladové teoretické vyučovanie na názorný a živý proces, ktorého prostredníctvom si mladí ľudia najlepšie uvedomia dôvody a zmysel participácie. Podieľanie sa na živote občianskej spoločnosti prostredníctvom prežívania konkrétnych zážitkov - účasti na riešení konkrétnych situácií - by malo prispieť  k budovaniu prirodzených vedomostí, návykov a zručností, nevyhnutných pre aktívne zapojenie sa mladých ľudí do života demokratickej spoločnosti.
Gestor: MŠ SR v spolupráci s MPC a IUVENTOU

5.3.  Zapracovať do učebných osnov dobrovoľnícke činnosti a pozitívne dobrovoľníctvo zohľadňovať aj vo formálnom procese vzdelávania (napríklad 1 deň v rámci polroku umožniť žiakom a študentom, aby pôsobili ako dobrovoľníci, zohľadňovať prínos dobrovoľníckych aktivít pri prijímaní na strednú/vysokú školu a podobne). 
Gestor: MŠ SR

6. Informácie a komunikačné technológie

6.1.  Vytváranie podmienok pre prenos informácií pre mládež v súlade s ich rozvojovými programami a Programom hospodárskeho a sociálneho rozvoja príslušných miestnych a oblastných samospráv. 
Vytvorenie efektívnej spolupráce medzi samosprávou ako pôvodcom dôležitých informácií a mladými ľuďmi prostredníctvom prenosu informácií je kľúčovým prvkom pre rozvoj participácie mladých ľudí. Samospráva má silný potenciál v niektorých kľúčových oblastiach prenosu informácií, najmä  pri využívaní ich  služieb pre občanov.  V rámci podmienok samospráv je možné vytvoriť spoluprácu v oblasti informácií na dvoch úrovniach: 
1.)	prostredníctvom poskytovania špecifických informácií pre mládež vhodnými spôsobmi a prostriedkami,
2.)	využitím centier prvého kontaktu a sústredením niektorých informačných služieb (aj elektronických) pre mládež.
Gestor: MŠ SR v spolupráci s IUVENTOU

6.2.  Rozvoj kvality informačného servisu – vytvorenie a implementácia štandardov kvality informačného poradenstva, využívanie inovatívnych technológií.

1.) Tvorba, získavanie a združovanie informácií (na základe charakteru a podstatnosti informácie na národnej, krajskej a miestnej úrovni).
2.) Prezentácia informácií konkrétnemu prijímateľovi aj za pomoci novátorskych technológií a marketingových prístupov (elektronické médiá, sociálne siete, ...)
Gestor: MŠ SR v spolupráci s IUVENTOU a Združením informačných a poradenských centier na Slovensku (ďalej len „ZIPCeM“)

6.3.  Vypracovať metodiku a akreditovaný systém vzdelávania informačných pracovníkov.
Vzdelávanie pracovníkov pracujúcich s informáciami pre mládež by malo byť vytvorené na základe Koncepcie rozvoja informačných a poradenských služieb pre mládež. 
Gestor: MŠ SR v spolupráci s IUVENTOU

6.4. Vzdelávanie mladých ľudí ohľadom vyhľadávania, prijímania a overovania si informácií – vypracovať metodické materiály.
Gestor: MŠ SR v spolupráci s IUVENTOU a ZIPCeM

7. Mobilita

7.1. Propagácia, šírenie informácií a podpora nástrojov na uznávanie neformálneho vzdelávania a mobility mladých ľudí – Youthpass a Europass, sieťovanie a spolupráca subjektov venujúcich sa poskytovaniu informácií pre mladých ľudí a využívanie dostupných nástrojov.
Uskutočnenie informačnej kampane pre mladých ľudí prostredníctvom tlačených letákov, informácií v médiách a pod.
Gestor: MŠ SR v spolupráci s  IUVENTOU a Národným strediskom pre Europass

8. Životné prostredie a vidiecka mládež

8.1. Vytvoriť väčší priestor a lepšie podmienky pre neformálne vzdelávanie vidieckej mládeže v mieste bývania a zabezpečiť systematickú podporu subjektom, ktoré sa venujú deťom a mládeži priamo v obciach.
Gestor: MŠ SR v spolupráci s mestami/obcami

8.2. Iniciovať a následne aj spoluorganizovať mnohoraké mládežnícke podujatia a komunikovať so zástupcami mládežníckych organizácií (regionálnych, celoštátnych) v prípade ponuky na spoluprácu.
Gestor: VÚC a mestá/obce

8.3. Podporiť  podmienky rozvoja systému odborného vzdelávania na stredných odborných školách s akcentom na potreby praxe. 

Vypracovať „Odvetvovú koncepciu odborného vzdelávania a prípravy žiakov na výkon povolania  pre oblasť pôdohospodárstva“.
 
Na základe § 3 ods. 4 zákona č. 184/2009 Z. z. o odbornom vzdelávaní a príprave a o zmene a doplnení niektorých zákonov bude cieľom  Koncepcie prispieť ku  skvalitneniu odborného vzdelávania a prípravy žiakov v stredných odborných školách na základe analýzy potrieb trhu práce  v oblasti pôdohospodárstva 
Gestor: Ministerstvo pôdohospodárstva SR (ďalej „MP SR“), Slovenská poľnohospodárska a potravinárska komora (ďalej „SPPK“) 

8.4.  Pripraviť koncepciu práce s mládežou na lokálnej úrovni, vyčleniť a zabezpečiť priestor pre vykonávanie aktivít mládeže vo vidieckych obciach a spolupracovať pri ich organizovaní; zabezpečiť pravidelné stretnutia so zástupcami mládeže, priebežne sledovať ich objektívne potreby a požiadavky.
Gestor: mestá/obce

8.5. Hľadať spôsoby zabezpečenia účasti reprezentantov vidieckej mládeže vo vzdelávacích projektoch a programoch zameraných na podporu aktívnej účasti mládeže a vychovávať tak postupne mladých miestnych vedúcich a vytvoriť priestor pre koordinátora aktivít s mladými a pre mladých.
Gestor: MŠ SR v spolupráci s IUVENTOU a mestami/obcami

8.6. Vytvárať a rozširovať možnosti prístupu vidieckej mládeže k informáciám a informačným službám, zapojiť vidiecku mládež do projektovania modelov e-governmentu a umožniť im spoznávanie pozitívnych skutkov.
Gestor: MŠ SR v spolupráci s IUVENTOU

8.7.  Zabezpečiť pravidelnú účasť zástupcov vidieckej mládeže v mobilitných programoch a na školeniach pre animátorov mládežníckych aktivít a vytvoriť podmienky na uplatnenie skúseností z mobilitných projektov mládeže na miestnej úrovni.
Gestor: MŠ SR v spolupráci s IUVENTOU

8.8. Podporovať na úrovni základných škôl a v rámci obecných podujatí aktivity zamerané na zvýšenie ekologického vedomia a na zlepšenie ekologického správania mladých ľudí na vidieku (v medzigeneračnom prepojení).
Gestor: Ministerstvo životného prostredia SR (ďalej len MŽP SR“) v spolupráci s IUVENTOU

8.9. Podporiť možnosti na rozvoj talentovaných vidieckych detí na miestnej úrovni a umožniť účasť detí a mládeže na kultúrnom živote a podujatiach na úrovni VÚC a vytvoriť podmienky a priestor na rozvoj miestnej kultúry, udržiavaní zvykov a tradícií podporou bezprostredných aktivít mladých ľudí.
Gestor: MŠ SR, Ministerstvo kultúry SR (ďalej len „MK SR“), VÚC a mestá/obce

8.10. Zabezpečiť účasť vidieckych detí a mládeže v programoch a projektoch zameraných proti negatívnym spoločenským javom, ktoré môžu ohroziť ich začlenenie do spoločnosti. 
Gestor: MŠ SR, Ministerstvo zdravotníctva SR (ďalej „MZ SR“)

9. Voľný čas detí a mládeže

9.1 Poznať aktuálne potreby  detí a  mládeže v oblasti vzdelávania a  trávenia voľného času v jednotlivých  regiónoch Slovenska.
Zisťovať aktuálne potreby detí, podnecovať spoluprácu  inštitúcií pri napĺňaní  aktuálnych potrieb detí  v regióne, monitorovať  ich napĺňania
Gestor:  VÚC a mestá/obce 

9.2. Zabezpečiť priestor na športovanie a podporovať športové aktivity mladých ľudí na miestnej úrovni. 
Gestor:  mestá/obce

9.3. Pokračovať prostredníctvom finančného programu MŠ SR ADAM v podpore voľnočasových aktivít, ako sú uvedené v jeho akčnom pláne.
Gestor: MŠ SR v spolupráci s IUVENTOU

10. Kultúra

10.1. Podporovať projekty v oblasti kultúry, ktoré zapájajú mladých ľudí s nedostatkom príležitostí.
Gestor: MK SR, MŠ SR v spolupráci s IUVENTOU

10.2. Podporovať aktivity mladých ľudí rozvíjajúce  kultúrnu rôznorodosť a všestrannosť ich záujmov.
Gestor: MK SR v spolupráci s IUVENTOU

10.3. Podporovať dostupnosť kultúry pre mladých ľudí na národnej, miestnej a regionálnej úrovni.
Gestor: MK SR, VÚC a mestá/obce

11. Zdravie a zdravý životný štýl

11.1. Sledovať telesný rast a vývin slovenských detí a mládeže a vývojové trendy detskej a dorastovej populácie. 
Uskutočnenie antropometrického prieskumu zameraného okrem iného na vplyv socio-ekonomických ukazovateľov na vývin mladých ľudí.
Gestor: MZ SR

11.2.	Zmapovať oblasť drogovej scény u žiakov základných a  stredných škôl a ich
učiteľov.
Celoeurópsky prieskum zameraný na užívanie drog a alkoholu rôznymi vekovými skupinami mládeže
Gestor: MZ SR, MŠ SR
11.3. Presadzovať riadený proces ozdravenia výživy detí a mládeže v školách a školských zariadeniach a prispievať k zlepšeniu zdravotného stavu populácie.
Pokračovanie v uskutočňovaní projektu „Zdravé deti v zdravých rodinách“, ktorého cieľom je získať poznatky o životnom štýle a zdraví mládeže a aktualizovať intervenčné opatrenia na individuálnej aj populačnej úrovni.
Gestor: MZ SR, MŠ SR

11.4.	Podporiť program „Školské ovocie“.
Zvýšiť u detí predškolského a školského veku spotrebu ovocia a zeleniny, podporiť ich zdravú výživu a zvýšiť informovanosť o výživovej hodnote jednotlivých druhov ovocia a zeleniny Gestor: MP SR, MŠ SR, MZ SR

11.5.	Podporiť program „Školské mlieko“.

Zvýšiť spotrebu mlieka a mliečnych výrobkov u detí v materských školách, u žiakov na základných a stredných školách a zvýšiť informovanosť o výživovej hodnote mlieka a mliečnych výrobkov
Gestor: MP SR, MŠ SR, MZ SR, VÚC a mestá/obce

11.6.	Využiť edukačné CD, určené pre širokú laickú verejnosť a študentov stredných škôl 
starších ako 15 rokov, ako prevenciu pred duševnými poruchami.
Uskutočňovať interaktívne diskusné fóra na stredných školách na tému duševného zdravia 
Gestor: MZ SR v spolupráci s VÚC a IUVENTOU

11.7. Vydať odborné usmernenie MZ SR o postupe poskytovateľov zdravotnej starostlivosti pri oznamovaní prípadov podozrenia zo sexuálneho zneužívania osôb do 18 rokov.
Gestor: MZ SR

11.8.	Podporovať aktivity zamerané na informovanie o stratégiách bezpečnejšieho sexu.
Úloha nadväzuje na Národný program prevencie HIV/AIDS v SR na roky 2009 – 2012, bod 5.1.1. Výchova k manželstvu a rodičovstvu je zaradená od prvého ročníka ZŠ. Je dôležité posilniť aktivity aj mimo školského prostredia. Väčšinou sa mladí ľudia stávajú sexuálne aktívnymi pred dovŕšením 19 rokov. Mladí ľudia experimentujú aj v oblasti sexuálneho správania. Posilniť vzdelávacie a informačné aktivity zamerané na zvýšenie sexuálneho povedomia je v tomto veku obzvlášť vhodné. Sexuálne aktivity mladých ľudí sú často sprevádzané s rizikom prenosu pohlavne prenosných ochorení (vrátane HIV) a tehotenstva. Aktivity by mali mať kontinuálny charakter a mali by byť vykonávané názornou formou. 
Gestor: MŠ SR v spolupráci s mimovládnymi organizáciami (ďalej „MVO“)

11.9.	Podieľať sa na zvyšovaní bezpečnosti cestnej premávky s ohľadom na vodičov a na 
ochranu zraniteľných účastníkov cestnej premávky.

Podporovať organizovanie preventívnych programov a aktivít na ochranu detí ako peších účastníkov cestnej premávky i bicyklistov. Podieľať sa na uskutočňovaní kampaní znižujúcich rizikové správanie mladých vodičov
Gestor: Ministerstvo dopravy, pôšt a telekomunikácií SR (ďalej „MDPT“) v spolupráci s MV SR

12. Deti a mládež, čeliaci zložitým životným situáciám a pochádzajúci zo znevýhodneného  prostredia

12.1.  Napĺňať Program podpory zdravia znevýhodnených komunít na Slovensku na roky 2007 – 2015.  
Sústrediť opatrenia ovplyvňujúce životný štýl a zdravie na deti a mládež z vylúčených komunít.
Program podpory zdravia znevýhodnených komunít na Slovensku je zameraný na obyvateľov segregovaných a separovaných rómskych osídlení a lokalít. Program sa bude vykonávať prostredníctvom 30 komunitných pracovníkov zdravotnej výchovy, ktorí pracujú v teréne v rómskych osídleniach a lokalitách v rámci 12 regionálnych úradov verejného zdravotníctva.
Podľa Národnej správy o stratégiách sociálnej ochrany a sociálnej inklúzie na roky 2008 – 2010 sú podľa veku práve deti a  mladí ľudia do 17 rokov najviac (17 %) ohrození rizikom chudoby. Na Slovensku máme skupiny detí a mladých ľudí, ktorí trpia viacnásobným vylúčením (napr.: marginalizované rómske komunity, marginalizované mestské komunity). Žijú v prostredí, v ktorom sú nakumulované zdravotné, sociálne a iné problémy (napr.: prístup k vzdelávaniu, prístup k prevencii, prístup k zdravotnej starostlivosti, násilie na nich páchané, diskriminácia). V dôsledku zložitej životnej situácie sa deti a mladí ľudia z vylúčených lokalít často správajú rizikovejšie (napr.: užívanie drog, skorší začiatok sexuálnych aktivít, záškoláctvo), v dôsledku čoho sú vystavení častým zlyhaniam (napr.: školská neúspešnosť, nezamestnanosť, stav choroby, chudoba). Tento stav spôsobuje, že sú zraniteľnejší ako ich rovesníci. Ako definuje Program podpory zdravia znevýhodnených komunít na Slovensku v rokoch 2006 – 2013, celkovo chýbajú komplexné, reprezentatívne a postačujúce informácie o zdravotnom stave znevýhodnených komunít na Slovensku.
Gestor: MZ SR

13. Sociálno-patologické javy detí a mládeže a ich prevencia

13.1. Vytvoriť podmienky na odborné vzdelávanie v oblasti prevencie kriminality mládeže pre špecializovaných pracovníkov na základných a stredných školách – koordinátorov prevencie, výchovných poradcov a školských psychológov. Zabezpečenie dostatočnej motivácie v podobe získavania kreditov a kvalifikačných skúšok  spojené s vyšším finančným ohodnotením týchto pracovníkov na školách.
Gestor: MŠ SR v spolupráci s MPC 

13.2. Zabezpečiť dôslednú kontrolu plnenia úloh škôl v oblasti prevencie, prostredníctvom školskej inšpekcie a výsledky kontrol zaradiť medzi ukazovatele kvality výchovno-vzdelávacieho procesu na školách. 
Gestor: MŠ SR v spolupráci so Štátnou školskou inšpekciou

13.3. Vytvoriť podmienky na výchovu a odborné vzdelávanie pracovníkov s deťmi a mládežou a  mládežníckych vedúcich  mimo procesu formálneho vzdelávania. Podnecovať partnerstvo škôl, štátnych inštitúcií a MVO  s cieľom prípravy projektov a peer programov so zameraním na prevenciu kriminality mládeže.
Gestor: MŠ SR, Ministerstvo vnútra SR (ďalej „MV SR“), Ministerstvo spravodlivosti SR (ďalej „MS SR“), MZ SR v spolupráci s IUVENTOU a MVO

13.4. Podporovať aktivity na zvyšovanie povedomia o problematike kriminality mládeže a aktivity zamerané na informovanie v oblasti  prevencie kriminality mládeže.
Gestor : MŠ SR, MV SR, MK SR, MPSVR SR, MS SR

13.5. Presadzovať aktívnejšie využívanie európskych fondov na získavanie prostriedkov pre financovanie národných projektov zameraných na prevenciu kriminality mládeže a tvorbu vzdelávacích programov v oblasti formálneho aj neformálneho vzdelávania. 
Gestor: MŠ SR, MV SR

13.6. Klásť dôraz na kontrolu uplatňovania právnych predpisov o ochrane pred zneužívaním alkoholických nápojov (zákaz predaja a obmedzovanie možností požívania alkoholických nápojov maloletým a mladistvým).
Gestor: MV SR, MF SR, v spolupráci s mestami/obcami a MVO